Niclas Kirkeløkke
Niclas Kirkeløkke er en dansk håndboldspiller, der spiller højre back for den tyske klub Rhein-Neckar Löwen og for det danske landshold. Niclas Kirkeløkke har spillet 61 landskampe og scoret 115 mål for Danmark (pr. 29. april 2023). Med landsholdet har han bl.a. vundet guld ved VM i 2023.
Niclas Kirkeløkke fik sin håndboldopdragelse i Risøhøj Håndbold, inden han skiftede til GOG, hvor han i 2013 debuterede på klubbens førstehold. I 2019 fortsatte han karrieren i Rhein-Neckar Löwen.
Niclas Kirkeløkke vandt guld ved U19-VM i 2013, inden han i 2016 debuterede på A-landsholdet. Han fik slutrundedebut ved VM i 2017 og har også deltaget i EM i 2018 og 2020, ligesom han var med til at vinde bronze ved EM i 2022. Kirkeløkke var ikke med, da Danmark blev verdensmester i 2019 og 2021, og han var heller ikke en del af truppen til VM i 2023. Umiddelbart før Danmarks sidste mellemrundekamp den 23. januar 2023 blev han dog indkaldt som forstærkning og var således med til at sikre Danmark den tredje VM-titel på stribe.